CELEX: 32019D1017
Language: bg
Date: 2019-06-14 00:00:00
Title: Решение (ЕС) 2019/1017 на Съвета от 14 юни 2019 година относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти (МСМП) по отношение на условията за присъединяване на правителството на Грузия към Международното споразумение за маслиновото масло и трапезните маслини от 2015 година

21.6.2019   
               
               
                  BG
               
               
                  Официален вестник на Европейския съюз
               
               
                  L 165/66
               
            
         РЕШЕНИЕ (ЕС) 2019/1017 НА СЪВЕТА
         от 14 юни 2019 година
         относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти (МСМП) по отношение на условията за присъединяване на правителството на Грузия към Международното споразумение за маслиновото масло и трапезните маслини от 2015 година
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 3 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за маслиновото масло и трапезните маслини от 2015 година („споразумението“) беше подписано от името на Съюза в съответствие с Решение (ЕС) 2016/1892 на Съвета (1) на 18 ноември 2016 г. в седалището на ООН в Ню Йорк, при условие че бъде сключено на по-късна дата. В съответствие с член 31, параграф 2 от споразумението то влезе временно в сила на 1 януари 2017 г.
                  
               
                     (2)
                  
                  
                     Споразумението беше сключено на 17 май 2019 г. с Решение (ЕС) 2019/848 на Съвета (2).
                  
               
                     (3)
                  
                  
                     В съответствие с член 29 от споразумението Съветът на членовете на Международния съвет за маслиновите продукти („Съветът на членовете“) трябва да определя условията за присъединяването на дадено правителство към споразумението.
                  
               
                     (4)
                  
                  
                     Правителствтото на Грузия е представило официална кандидатура за присъединяване към споразумението. Поради това Съветът на членовете следва да бъде приканен — на някое от следващите си заседания или в рамките на процедура за приемане на неговите решения чрез размяна на писма — да определи условията за присъединяването на Грузия, отнасящи се до дяловете за участие в МСМП и срока за депозиране на акта за присъединяване.
                  
               
                     (5)
                  
                  
                     Като се има предвид, че развитието на секторите на маслиновото масло и трапезните маслини в Грузия е ориентирано както към потреблението, така и към производството, нейното присъединяване при определени условия може да укрепи МСМП — по-специално по отношение на уеднаквяването на правото на национално и международно равнище, свързано с характеристиките на маслиновите продукти, така че да се предотвратят всички пречки пред търговията.
                  
               
                     (6)
                  
                  
                     Целесъобразно е да се определи позицията, която трябва да се заеме от името на Съюза в рамките на Съвета на членовете, тъй като решенията, които ще бъдат приети, ще имат правно действие за Съюза — по-конкретно като засегнат баланса при вземането на решения в рамките на Съвета на членовете, когато решенията не се приемат с консенсус в съответствие с член 10, параграф 4 от споразумението,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза, в рамките на Съвета на членовете на Международния съвет за маслиновите продукти на някое от следващите му заседания или в рамките на процедура за приемане на решенията на този съвет чрез размяна на писма и която се отнася до условията за присъединяването на правителството на Грузия към споразумението, е изложена в приложението.
         
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 14 юни 2019 тодина.
            
               
                  За Съвета
               
               
                  Председател
               
               E.O. TEODOROVICI
            
         
         
            (1)  Решение (ЕС) 2016/1892 на Съвета от 10 октомври 2016 г. за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г. (ОВ L 293, 28.10.2016 г., стр. 2).
         
            (2)  Решение (ЕС) 2019/848 на Съвета от 17 май 2019 г. за сключването от името на Европейския съюз на Международното споразумение за маслиновото масло и трапезните маслини от 2015 година (ОВ L 139, 27.5.2019 г., стр. 1).
      
      
         
            ПРИЛОЖЕНИЕ
            На някое от следващите заседания на Съвета на членовете или в рамките на процедура за приемане на решение на този съвет чрез размяна на писма Съюзът трябва да подкрепи присъединяването на правителството на Грузия към Международното споразумение за маслиновото масло и трапезните маслини, при условие че дяловете за участие на Грузия бъдат изчислени по формулата, посочена в член 11 от споразумението, и че срокът за депозиране на акта за присъединяване позволява скорошното присъединяване на държавата към посоченото споразумение. Ако депозирането на този акт бъде забавено, Съюзът може да подкрепи — с последващи решения, приети от Съвета на членовете — удължаването на срока за депозиране на акта.